**ОБУЧИТЕЛЕН МОДУЛ 1**

**„ПРЕДОСТАВЯНЕ НА СОЦИАЛНИ УСЛУГИ ОТ ОБЩИНИТЕ”**

**ТЕМА 5. СОЦИАЛНИ УСЛУГИ И ПОДКРЕПА ЗА ОСТАНАЛИТЕ СОЦИАЛНО УЯЗВИМИ ГРУПИ – НАЦИОНАЛНО И МЕСТНО НИВО. АНГАЖИМЕНТИ НА ОБЩИНИТЕ ПО НОВИЯ ЗСУ – ОТГОВОРНОСТИ, ПРАВОМОЩИЯ И ВАЖНИ СРОКОВЕ**

 Европейската интеграция доведе до значително социално развитие през годините. Ключова инициатива в подкрепа на социалното развитие на ниво ЕС са Европейския стълб на социалните права, който определя ангажимента на Съвета за осигуряване на по-добри условия на живот и труд. Стълбът на социалните права се отнася до осигуряването на нови и по-ефективни права за гражданите. Той се основава на 20 ключови принципа, структурирани в три категории: равни възможности и достъп до пазара на труда, справедливи условия на труд и социална закрила и приобщаване.

ЕС играе ролята на катализатор на социалната промяна, насочен към увеличаване на заетостта и мобилността на работещите, подобряване на качеството на работа и условията на труд, информиране и консултиране на работниците, борба с бедността и социалното изключване, насърчаване на равните възможности и борба с дискриминацията, както и модернизиране на системите за социална защита.

Европейските политики по заетостта, социалните въпроси и равните възможности имат за цел подобряване на условията на живот на хората чрез насърчаване на заетостта, устойчив растеж и по-голямо социално сближаване.

По този повод на ниво Съвет се приемат редица актове, които имат отражение върху социалните политики, в някои от следните области с отношение към социалните услуги:

* Европейска стратегия по заетостта;
* Защита от дискриминация;
* Социално приобщаване и социална закрила.

Системата от социални услуги у нас се развива в отговор на съвременните предизвикателства – на европейско и на национално ниво, като безработица, бедност, неравенство и т.н.

За ефекта от прилаганите политики ключова роля играят интегрираните мерки, които позволяват на различни представители на уязвими групи да бъдат подкрепени и да имат по-добро качество на живот.

В този контекст, целта на социалните услуги е да дадат разнообразни възможности за подкрепа, така че да се постигне синергичен ефект за потребителите им като цяло. За да се постигне подобен ефект често услугите следва да се предоставят и като комбинация от социални и други публични услуги – здравни, образователни, културни, услуги за заетост и др. По този начин се постига намаляване на натиска, който би се породил в бъдеще върху специализирани социални и други услуги и върху обществените фондове. Възможността за подобно интегриране е на местно ниво, където практически всички тези услуги се предоставят, и където има най-добро познаване на проблемите.

**Чрез Европейски стратегии за специфични групи се** предоставя референтна рамка на европейските политики, които са описани в следните документи:

* Европейска стратегия за хората с увреждания;
* Нова стратегия за равенство между половете за периода 2020—2025 г.;
* Нов план за действие на ЕС срещу расизма за периода 2020—2025 г. и Директивата за равенството между расите. Като част от плана е и новата стратегическа рамка на ЕС за равните възможности, приобщаването и участието на хората с ромски произход и препоръката на Съвета относно равенството, приобщаването и участието на ромите;
* Стратегия на ЕС за равнопоставеност на ЛГБТИК, която включва ангажимент за публикуване на доклад относно прилагането на Директивата за равно третиране в областта на заетостта до 2022 г.;
* План за действие за интеграция и приобщаване за периода 2021—2027 г., с четири приоритетни области: образование, заетост, жилищно настаняване и здравеопазване с цел насърчаване на интеграцията и социалното приобщаване на мигрантите и хората с мигрантски произход;
* Мерките на ЕС към младите хора - засилена гаранция за младежта (мост към работни места) и Европейски корпус за солидарност (2.3.3 Политика по заетостта);
* Препоръка на Съвета относно интегрирането на дългосрочно безработни лица.

През 2021 г. предстои одобряването и на всеобхватна стратегия за правата на детето, която ще включва действия за борба с расизма и дискриминацията.

***Борбата против бедността, социалното изключване и дискриминацията дава възможност всички граждани да се ползват от равен достъп до възможности и ресурси.***

Дефиниция на ЕС за **бедност**:

* „…бедни са тези лица, семейства и групи, чиито ресурси (материални, културни и социални) са толкова ограничени, че ги изключват от минимално приемливия начин за живот в държавите-членки на Европейския съюз (ЕС), в които те живеят.” *(Съвет на ЕС, Решение 85/8/ЕЕС от 1984 г.)*

Дефиниция на ЕС за „**социално изключване**”:

* „Социалното изключване е процес, при който определени хора са изтласкани на ръба на обществото и са възпрепятствани от пълно участие в него поради своята бедност или поради липсата на базови компетенции и възможности за учене през целия живот, или в резултат от дискриминация. Това ги отдалечава от възможността за работа, доходи и образование, както и до социални и общностни мрежи и дейности. Те имат ограничен достъп до власт и до органите, вземащи решение, и така често се чувстват безвластни и неспособни да упражняват контрол върху решенията, които влияят върху техния ежедневен живот.” *(Съвместен доклад за социално включване от 2004 г.)*

*Над 20 милиона деца в ЕС са изложени на риск от бедност. Този риск нараства до 25 % при децата от многодетни семейства и надхвърля 30 % при децата, които живеят само с един родител.*

* Бедността винаги означава по-малко възможности и изгубен потенциал.
* Бедността възпрепятства личностното развитие, като се отразява неблагоприятно върху здравето на децата, върху образованието и върху общото благосъстояние.
* Дете, което расте в условия на бедност и социално изключване, е изложено на по-голям риск като порасне да бъде маргинализирано, тъй като е въвлечено в порочен кръг, който се предава от поколение на поколение.
* За да се помогне е необходимо да се приложи многостранен и интегриран подход, който обхваща политиките по заетостта (подпомагане на родителите да си намерят работа), уредбата на системите за данъчни облекчения и предоставянето на услуги от основно значение, като качествени грижи за децата, образование и защита на правата на децата.
* Всеки пети млад човек в ЕС е застрашен от бедност. Все повече млади хора не успяват да намерят място в професионално обучение или във висшето образование, което намалява шансовете им за намиране на работа. Всеки пети човек на възраст под 25 години е безработен и поради това е изложен на по-голям риск от бедност.
* Безработицата е главната причина за бедността сред населението в трудоспособнавъзраст. Рискът от бедност при безработните е над пет пъти по-висок, отколкото при хората, които работят (44 % спрямо 8 %). Бедността и изключването от пазара на труда вървят ръка за ръка и това важи с особена сила за жените и за по-младите хора.
* Ниско заплащане, ниска квалификация и заетост на непълно работно време обаче могат да доведат до бедност и сред работещите. Бедността сред работещите е свързана и с положението, при което цели семейства разчитат само на едно трудово възнаграждение. Сред тях са и самотните родители и семействата, за които липсата на грижи и на достъпни цени за децата затруднява пълноценното им участие на пазара на труда
* **Възрастното население** също е изложено на по-висок риск от бедност в сравнение с останалото население като цяло (19 %), при това в редица страни възрастното население е сред най-застрашените от материални лишения. Поради мащаба на демографските предизвикателства, този проблем ще се задълбочава, като до 2030 г. броят на пенсионерите в ЕС ще се увеличи с над 25 милиона, което ще подложи на по-силен натиск адекватността и дългосрочната устойчивост на пенсионните системи, както и системите на здравеопазване и грижите за възрастните хора.
* **Бездомността и лишаването от достъп до жилищно настаняване** са сред най-драстичните форми на бедност и лишения.
* **Енергийната бедност** рискува да лиши домакинствата не само от възможност за отопление, но и от топла вода, осветление и други основни домакински нужди.
* Финансовото изключване, породено от липсата на достъп до основни банкови услуги, и голямото задлъжняване също могат да се окажат пречки за намирането на работа и по този начин да доведат до трайна маргинализация и бедност.
* **Мигрантите** са изложени в по-голяма степен на социални рискове.
* Някои **етнически малцинства**, от които най-многобройни са ромите (приблизително 10-12 милиона души в Европа), са непропорционално засегнати от многобройни лишения.
* **Лицата с увреждания или които страдат от сериозно хронично заболяване** много често се сблъскват с големи трудности от икономически и социален характер, в които често е въвлечено цялото домакинство, което ги издържа.

# Европейски стълб на социалните права

Съгласно член 3 от Договора за Европейския съюз целите на Съюза са, наред с другото, да насърчава благоденствието на своите народи и да работи за устойчивото развитие на Европа въз основа на балансиран икономически растеж и стабилност на цените, силно конкурентна социална пазарна икономика, насочена към пълна заетост и социален прогрес, както и във висока степен на опазването и подобряването на качеството на околната среда. Съюзът се бори срещу социалното изключване и дискриминациите и насърчава социалната справедливост и закрила, равенството между жените и мъжете, солидарността между поколенията и защитата на правата на детето.

Съгласно член 9 от Договора за функционирането на Европейския съюз при определянето и осъществяването на своите политики и дейности Съюзът взема предвид изискванията, свързани с насърчаването на висока степен на заетост, с осигуряването на адекватна социална закрила, с борбата срещу социалното изключване, както и с постигането на високо равнище на образование, обучение и опазване на човешкото здраве.

Член 151 от Договора за функционирането на Европейския съюз постановява, че Съюзът и държавите членки, като осъзнават основните социални права, като онези, залегнали в Европейската социална харта, подписана в Торино на 18 октомври 1961 г., и в Хартата на Общността за основните социални права на работниците от 1989 г., си поставят за цел насърчаване на заетостта, подобряване на условията на живот и труд, така че да се постигне тяхното хармонизиране докато се осъществява подобряването, осигуряване на подходяща социална закрила, социален диалог, развитие на човешките ресурси с оглед високо и устойчиво равнище на заетост и борба с изключването от социалния живот.

В член 152 от Договора за функционирането на Европейския съюз се предвижда, че Съюзът признава и насърчава ролята на социалните партньори на равнището на Съюза, като отчита многообразието на националните системи. Той улеснява диалога между тях и зачита тяхната автономност.

Хартата на основните права на Европейския съюз, прокламирана за първи път на Европейския съвет в Ница на 7 декември 2000 г., защитава и насърчава редица основни принципи, които са от съществено значение за европейския социален модел. Разпоредбите на тази харта се отнасят за институциите, органите, службите и агенциите на Съюза при зачитане на принципа на субсидиарност, както и за държавите членки, единствено когато те прилагат правото на Съюза.

Договорът за функционирането на Европейския съюз съдържа разпоредби за определяне на компетенциите на Съюза, отнасящи се, наред с другото, до свободата на движение на работници, правото на установяване, социалната политика, насърчаването на диалога между ръководството и работната сила, включително споразуменията, сключени и изпълнявани на равнището на Съюза, равно заплащане на мъжете и жените за равен труд, приноса за развитието на качествено образование и професионално обучение, действията на Съюза, които допълват националните политики и засилват сътрудничеството в областта на здравето, икономическото, социалното и териториалното сближаване, формулирането и наблюдението на прилагането на общите насоки на икономическите политики, формулирането и прегледа на прилагането на насоките за заетостта и в по-общ план сближаването на законодателствата.

Европейският парламент призова за създаване на солиден европейски стълб на социалните права за укрепване на социалните права и постигане на положително въздействие върху живота на хората в краткосрочен и средносрочен план, който позволява да се окаже подкрепа за изграждането на Европа в 21-ви век. Ръководителите на 27 държави членки подчертаха, че икономическата и социалната несигурност трябва да бъдат приоритетно преодолени, и призоваха за създаване на обещаващо икономическо бъдеще за всички, за запазване на нашия начин на живот и осигуряване на по-добри възможности за младите хора. Лидерите на 27 държави членки и на Европейския съвет, Европейския парламент и Европейската комисия поеха ангажимент в Римската програма да работят за постигането на социална Европа. Този ангажимент се основава на принципите на устойчивия растеж и насърчаването на икономическия и социален напредък, както и съгласуването и конвергенцията, като същевременно се запази целостта на вътрешния пазар; Съюз, който отчита многообразието на националните системи и ключовата роля на социалните партньори; Съюз, който насърчава равенството между жените и мъжете, както и правата и равните възможности за всички; Съюз, който се бори с безработицата, дискриминацията, социалното изключване и бедността; Съюз, в който младите хора получават най-доброто образование и обучение и могат да следват и да намират работа навсякъде на континента; Съюз, който съхранява нашето културно наследство и насърчава културното многообразие. Социалните партньори се ангажираха да продължат да допринасят за Европа, която да осигурява резултати за работниците и предприятията.

Завършването на европейския единен пазар през последните десетилетия е съпроводено от разработване на солидни достижения на правото на ЕС в социалната област, което доведе до напредък по въпросите на свободата на движение, условията на живот и труд, равенството между мъжете и жените, здравословните и безопасни условия на труд, социалната закрила и образованието и обучението. Въвеждането на еврото осигури на ЕС стабилна обща валута, валидна за 340 милиона граждани в деветнадесет държави членки, което улеснява ежедневния им живот и ги защитават срещу финансовата нестабилност. Освен това Съюзът значително се разшири, с което се увеличиха икономическите възможности и се стимулира социалният напредък в целия континент.

Пазарите на труда и обществата се развиват бързо с възникването на нови възможности и нови предизвикателства, произтичащи от глобализацията, цифровата революция, променящите се модели на работа и социалните и демографски промени. Предизвикателствата, като значителното неравенство, дългосрочната и младежката безработица или солидарността между поколенията, често са сходни във всички държави членки, макар и да се различават по интензивност. Европа показа своята решимост за преодоляване на финансовата и икономическа криза и в резултат на предприетите целенасочени действия сега икономиката на Съюза е по-стабилна, с безпрецедентно високи равнища на заетост и постоянно намаляваща безработица. Въпреки това социалните последици от кризата са дълбоки — от младежката и дългосрочната безработица до риска от бедност — и справянето с тези последици остава неотложен приоритет.

До голяма степен трудовите и социалните предизвикателства, пред които е изправена Европа, са резултат от сравнително скромния растеж, който се корени в неизползвания потенциал по отношение на участието в заетостта и производителността. Икономическият и социалният напредък са взаимосвързани и създаването на европейски стълб на социалните права следва да бъде част от по-широки усилия за изграждането на поприобщаващ и устойчив модел на растеж чрез подобряване на конкурентоспособността на Европа и превръщането ѝ в по-добро място за инвестиции, създаване на работни места и засилване на социалното сближаване.

Целта на Европейския стълб на социалните права е да служи като ръководство за ефективна заетост и социални резултати при предприемането на действия в отговор на настоящите и бъдещите предизвикателства, които са пряко насочени към удовлетворяване на основните потребности на хората, както и към осигуряване на по-добро привеждане в действие и изпълнение на социалните права.

По-силният акцент върху заетостта и социалните резултати е от особено значение за повишаване на устойчивостта на икономическия и паричен съюз и за неговото задълбочаване. Поради тази причина Европейският стълб на социалните права е замислен преди всичко за еврозоната, но е насочен към всички държави членки.

Европейският стълб на социалните права изразява принципите и правата, които са от основно значение за справедливите и добре функциониращи трудови пазари и социални системи в Европа на 21-ви век. Той затвърждава някои от правата, които вече присъстват в достиженията на правото на Съюза. Добавя нови принципи, които са насочени към преодоляване на предизвикателствата, породени от социалните, технологичните и икономическите промени. За да имат правна сила, принципите и правата на първо място изискват специални мерки или законодателство, приети на подходящото равнище. Принципите, залегнали в Европейския стълб на социалните права, се отнасят до гражданите на Съюза и законно пребиваващите граждани на трети държави. Когато даден принцип се отнася до работниците, това включва всички заети лица, независимо от техния статут, форма и срок на заетост.

Европейският стълб на социалните права не възпрепятства държавите членки или техните социални партньори да установяват по-амбициозни социални стандарти. По-специално, нищо в Европейския стълб на социалните права не трябва да се тълкува като ограничаващо или накърняващо права и принципи, признати, в съответните им приложни полета, от правото на Съюза или от международното право и от международните конвенции, по които Съюзът или всички държави членки са страни, включително Европейската социална харта, подписана в Торино на 18 октомври 1961 г., и съответните конвенции и препоръки на Международната организация на труда.

Изпълнението на Европейския стълб на социалните права е общ политически ангажимент и отговорност. Европейският стълб на социалните права следва да се прилага както на равнището на Съюза, така и на равнището на държавите членки, в рамките на съответните им компетенции, като се отчитат надлежно социално-икономическите различия и многообразието на националните системи, включително ролята на социалните партньори, и в съответствие с принципите на субсидиарност и пропорционалност.

На равнището на Съюза Европейският стълб на социалните права не води до разширяване на правомощията и задачите на Съюза, установени в Договорите. Той следва да се изпълнява в рамките на тези правомощия.

Европейският стълб на социалните права зачита многообразието на културите и традициите на европейските народи, както и националната идентичност на държавите членки и организацията на техните публични власти на национално, регионално и местно равнище. По-специално, създаването на Европейския стълб на социалните права не засяга правото на държавите членки да определят основните принципи на своите системи за социална сигурност и да управляват публичните си финанси и не трябва да засяга съществено финансовото равновесие на тези системи.

Социалният диалог играе централна роля за укрепване на социалните права и за засилване на устойчивия и приобщаващ растеж. Социалните партньори на всички равнища имат ключова роля в осъществяването и прилагането на Европейския стълб на социалните права съгласно своята автономност при договарянето и сключването на споразумения и правото им на колективно трудово договаряне и колективни действия.

# Мерки на национално ниво

**Мерките, които се** развиват и прилагат за справяне с бедността и **социалното изключване:**

* Система за социално подпомагане – социални помощи, обезщетения за безработица, последнически услуги за намиране на работа, енергийни помощи, детски добавки;
* Пенсионна система;
* Подкрепа с финансови средства за помощно-технически средства, лечение и други извънредно възникнали разходи;
* Програми и проекти за заетост и преквалификация;
* Механизми за по-пълно обхващане на децата и учениците в образователната система;
* Безплатно здравеопазване за здравно-осигурените лица, безплатни здравни услуги за определени рискови групи, подкрепа на лицата с психични проблеми, мрежа от здравни медиатори;
* Държавно финансиране на системата от социални услуги, освобождаване от заплащане на такси за определени рискови групи;
* Закрила на бежанците, интеграцията на лицата, получили международна закрила, закрила и подкрепа на жервите на трафик и домашно насилие.

**Общински надграждащи мерки, подкрепящи социално уязвими групи:**

* Общински системи за социални помощи по решение на общинския съвет;
* Осигуряване на достъп до жилище (общинско или социално);
* Съфинансиране от собствени общински приходи на разходите за детски градини, детски ясли и детска млечна кухня, така че родителите да заплащат по-ниски такси;
* Общински програми за заетост, ангажиране на представители на социално уязвими групи в местните комунални и други услуги;
* Мрежа от общински болници, здравна профилактика;
* Осигуряване на безплатни или субсидирани услуги (обществен транспорт, доставки на основни хранителни продукти в малките населени места без търговски обект, преференциални цени на културни продукти, общностна работа и т.н.).

**Социално уязвими групи в ЗСУ:**

* Лица в кризисна ситуация или с потребност за преодоляване на последици от такава ситуация;
* Лица, полагащи грижи за пълнолетни лица;
* Семейства с дете/деца с влошено здраве и увреждания;
* Хора в риск от бедност и социално изключване;
* Лица с увреждания;
* Възрастни хора в надтрудоспособна възраст.

**Видове подкрепа, която може да се получи от нуждаещите се съгласно ЗСУ:**

* Достъп до общодостъпни и специализирани услуги;
* Получаване на достъпна информация относно предоставяните социални услуги (от общината и от доставчиците);
* Приоритетно ползване на социални услуги въз основа на насочване от АСП, извън общия ред за включване в списък на чакащите;
* Предоставяне на спешна подкрепа на лице в кризисна ситуация директно от доставчик на социални услуги;
* Освобождаване от такси в случай на спешно осигуряване на подкрепа при кризисна ситуация - до отпадане на спешността.

**Дефиниране на основните дейности и услуги в ЗСУ**

* "Информиране и консултиране" - изследване и разбиране заедно с лицето на проблеми и затруднения, които то среща за постигане на основните цели в неговия живот, и запознаване със и обмисляне на възможните решения и действия за преодоляването им.
* "Застъпничество" - подкрепа на лицето да защити и да отстоява своите права и потребности в рамките на налични правни и административни процедури.
* "Посредничество" - осъществяване на взаимодействие и координация между служител, осъществяващ дейности по предоставяне на социални услуги, със служител/служители от други услуги или от различни институции, организации и административни органи в интерес на заинтересовано лице, което има нужда от конкретна подкрепа за реализиране на своите права и потребности.
* "Услуги, които се предоставят мобилно" - услуги, за които не е необходима специализирана среда за осъществяване на дейностите и за постигане на целите на услугата.
* "Общностна работа" - съвкупност от дейности, които се осъществяват в уязвими общности или групи, насочена към превенция и защита, както и към стимулиране на общностното развитие.
* "Подкрепа в общността" - осигуряване на социална, емоционална и материална подкрепа на лица и семейства или групи лица със специфични потребности, които се извършват в средата, в която те живеят или работят.
* "Кризисна ситуация" - ситуация, при която едно лице е в безпомощност, нестабилност или в опасност за живота, не подлежи на хоспитализация и не е в състояние да се справи само или с помощта на другиго.
* "Осигуряване на подслон" - осигуряване на временно настаняване (за определена част от денонощието) на бездомни лица и семейства и временно настаняване в безопасна среда на лица в кризисна ситуация и на лица, пострадали от домашно насилие, и лица - жертви на трафик.
* "Услуги, които се предоставят мобилно" - услуги, за които не е необходима специализирана среда за осъществяване на дейностите и за постигане на целите на услугата.

**Интегрираният подход за предоставяне на социални услуги съгласно ЗСУ включва:**

* + координацията и взаимодействието с други системи;
	+ координацията и взаимодействието в рамките на системата за социални услуги;
	+ предоставянето на интегрирани междусекторни услуги.

**Интегрирано предоставяне** **на подкрепа от различни системи:**

* + Налице е, когато лицата се подкрепят чрез дейности и/или услуги от различни сектори, като всяка дейност и услуга се предоставя, организира, управлява, контролира и финансира съгласно установения за нея ред.
	+ Може да се осъществи чрез: създаване на обща среда, в която да се осъществяват дейностите и услугите (без рездентните); осигуряване на достъпа на лицата до различните дейности и услуги; осигуряване на координацията и съвместната работа на специалистите, извършващи дейностите и услугите от различните сектори.
	+ Координационен механизъм за предоставяне - съвместен план за предоставяне на подкрепата.

**Интегрирано предоставяне на подкрепа чрез социални услуги:**

* + Налицее, когато на едно лице се предоставя комплексна подкрепа чрез различни видове социални услуги.
	+ При интегрираното предоставяне на социални услуги от един доставчик лицето сключва договор с него за ползването на всички услуги.
	+ При интегрираното предоставяне на социални услуги от различни доставчици лицето сключва договор с всеки един от доставчиците.

Предстои да се приеме национална стратегия на Република България за приобщаване и участие на ромите 2021-2030 г., с цел «Подобряване на жилищните условия, включително и на прилежащата техническа инфраструктура и инфраструктура за публични услуги». Тя е разработвана съвместно с представители на местната ромската общност и ще се приема от общинските съвети с годишните планове в съответствие с областните стратегии за приобщаване и участие на ромите. Ресурсното обезпечаване на общинските планове ще се осъществява чрез:

* + делегиране на дейности подкрепени от собствените средства на общините, за приобщаване и участие на ромите на общинско ниво;
	+ изграждане на подходящи консултативни и координационни механизми с участието на граждански структури;
	+ формиране на необходимия административен капацитет в структурите на общинските администрации чрез възлагане на определени функции на дирекции, отдели, звена или отделни експерти, отговарящи за изпълнението на интеграционните политики;
	+ назначаване на общински експерти по етнически и интеграционни въпроси, където това е необходимо;
	+ стимулиране на общините да финансират изпълнението на мерки и инициативи чрез общинските бюджети за сметка на собствени приходи, и в партньорство с НПО.

Други мерки за социално включване, които реализират общините на основание следните нормативни документи:

* Интеграция на лицата по Закона за бежанците и убежището - споразумение за интеграция;
* Местни комисии за борба срещу противообществените прояви на малолетните и непълнолетните – осъществяват социалнопревантивната дейност на територията на общината, издирват и установяват малолетните и непълнолетните, които се нуждаят от помощ, и вземат мерки за тяхната социална защита и развитие;
* Функции на Кмета на общината по настойничество (учредява се над малолетни, чиито родители са неизвестни, починали, поставени под пълно запрещение или лишени от родителски права) и относно настойничеството (над лица, поставени под пълно запрещение).

Ангажимент на общините е интегриране и подкрепа на всички уязвими групи чрез адекватно планиране на социалните услуги. То се извършва първо на местно, а след това и национално ниво чрез Национална карта на социалните услуги, която се приема от Министерския съвет по предложение на министъра на труда и социалната политика.

В Националната карта на социалните услуги се определят критериите за определяне на услугите и максималният брой на потребителите, съобразно броя и демографския профил на населението. Тя ще бъде изготвена след предстоящо преброяване на населението и жилищния фонд.

По-долу ще бъдат маркирани по-важни разпоредби на ЗСУ (в ПЗР)

* § 33. (1) В НКСУ не се включват съществуващите домове за деца, лишени от родителска грижа, домове за пълнолетни лица с умствена изостаналост, домове за пълнолетни лица с психични разстройства, домове за пълнолетни лица с физически увреждания, домове за пълнолетни лица със сетивни нарушения и домове за пълнолетни лица с деменция, които се финансират от държавния бюджет и се управляват от общините;
* (2) В НКСУ се включват социалните и интегрираните здравно-социални услуги за резидентна грижа, които са необходими при закриване на домовете по ал. 1.;
* (3) До закриването им домовете по ал. 1 запазват наименованието си и начина на организация и управление на услугата, като се включват в годишното планиране и се определят стандарти за финансирането им и такси за ползването им от пълнолетни лица по реда на закона;
* (4) Разпоредбите на закона относно създаването, прекратяването и възобновяването на предоставянето на социални услуги не се прилагат за домовете по ал. 1.;
* 34. (1) Съществуващите до влизането в сила на закона домове за пълнолетни лица с умствена изостаналост, домове за пълнолетни лица с психични разстройства, домове за пълнолетни лица с физически увреждания, домове за пълнолетни лица със сетивни нарушения и домове за пълнолетни лица с деменция се закриват до 1 януари 2035 г. (т.е. в следващите 14 години);
* (2) АКСУ извършва периодични проверки на качеството на услугите, предоставяни в домовете по ал. 1. Въз основа на анализ от извършените проверки изпълнителният директор на АКСУ прави мотивирано предложение до изпълнителния директор на АСП за поредността и срока на закриване на домовете по ал. 1, финансирани от държавния бюджет и управлявани от общините;
* (3) Въз основа на предложението по ал. 2 за съответния дом се изготвя план за закриването на дома от кмета на общината, който отговаря за управлението му, съвместно с АКСУ и АСП;
* Не по-късно от една година преди закриването на дом по ал. 1 ДСП изготвя за всяко настанено лице план за извеждането му от дома и за подготовка за реинтеграция в домашна среда или за ползване на социална или интегрирана здравно-социална услуга за резидентна грижа, отговаряща на стандартите за качество, определени в Наредбата за качеството на социалните услуги. Планът се изготвя с участието на лицето, представители на общината, която отговаря за управлението на дома, доставчици на социални услуги, лечебни заведения, семейството и близки на лицето;
* § 35. (1) Съществуващите до влизането в сила на закона места за настаняване в домовете за стари хора се включват в НКСУ като част от резидентната грижа за възрастни хора в надтрудоспособна възраст;
* (2) В срок до две години от влизането в сила на закона всяка община, която управлява дом за стари хора, приема план за реформиране на дома с цел съответствие на предоставяната от общината резидентна грижа за възрастни хора в надтрудоспособна възраст със стандартите за качество на тази услуга, определени в Наредбата за качеството на социалните услуги;
* (3) Всички домове за стари хора се реформират в съответствие със стандартите за качество на резидентната грижа за възрастни хора в надтрудоспособна възраст, определени в Наредбата за качеството на социалните услуги, до 1 януари 2025 г. (т.е. в следващите 4 г.);
* (4) АКСУ извършва периодични проверки на качеството на услугите, предоставяни в домовете за стари хора. Когато се установи, че финансиран от държавния бюджет дом не е възможно да се реформира в съответствие със стандартите за качество на резидентната грижа за възрастни хора в надтрудоспособна възраст, определени в Наредбата за качеството на социалните услуги, изпълнителният директор на АКСУ прави мотивирано предложение до изпълнителния директор на АСП за закриването на дома;
* *Разпоредбите на § 34, ал. 3 - 6 се прилагат съответно – т.е. план за закриване и планове за извеждане на потребителите и заповед на АСП за закриване.*

Критерии и показатели за определяне на необходимите услуги в Наредбата за планирането на социалните услуги

В Наредбата за планирането на социалните услуги се определят критериите за определяне на услугите и максималният брой на потребителите в Националната карта на социалните услуги съобразно броя и демографския профил на населението.

Националната карта на социалните услуги се актуализира от Министерския съвет по предложение на министъра на труда и социалната политика:

* + след всяко преброяване на населението;
	+ при промяна на критериите за определяне на услугите и на максималния брой на потребителите в картата, определени в Наредбата за планирането на социалните услуги;
	+ при промяна на показателите по критериите за определяне на услугите и на максималния брой на потребителите в Националната карта на социалните услуги, определени в Наредбата за планирането на социалните услуги, въз основа на които е разработена картата;
	+ при настъпване на сериозни непредвидени обстоятелства, водещи до значително увеличаване или намаляване на потребностите от определени услуги в някои общини и/или области.

**Нови моменти при планирането, включени в Наредбата за планиране на социалните услуги при услугите на общинско и областно са:**

* услуги на **общинско ниво -** информиране и консултиране; застъпничество и посредничество; терапия и рехабилитация; обучение за придобиване на умения; подкрепа за придобиване на трудови умения; дневна грижа; осигуряване на подслон за бездомни лица и асистентска подкрепа;
* услуги на **областно ниво -**всички резидентни услуги*, което не означава, че на територията на една област тези услуги трябва да бъдат на територията само на една или две общини;* интегрираните здравно-социални услуги за резидентна грижа за деца и пълнолетни лица с трайни увреждания с потребност от постоянни медицински грижи и възрастни хора в невъзможност за самообслужване с потребност от постоянни медицински грижи; специализираните социални услуги за осигуряване на подслон на лица в кризисна ситуация, на лица, пострадали от домашно насилие и на лица – жертви на трафик.

# Участие на заинтересованите страни (ЗС)

**ЗС участват при подготовка на НКСУ и годишните планове на общините са:**

* Общините анализират и обсъждат мин. 30 дни предложенията и представят **резултатите от анализа на потребностите**, които впоследствие с приема от ОбС и се изпращат на АСП;
* АСП изготвя анализ на потребностите на национално ниво от социални и интегрирани здравно-социални услуги на общинско и областно ниво и предложение за Картата на социалните услуги;
* АСП изготвя анализ на потребностите на национално ниво от социални и интегрирани здравно-социални услуги на общинско и областно ниво и **провежда обсъждане** (мин. за 30 дни);
* МТСП организира провеждането на **обществени консултации** по проекта на НКСУ по ЗНА;
* МС приема с РМС НКСУ. **Картата се публикува** на интернет страниците на МТСП, МЗ, АСП, АКСУ, областните и общинските администрации.

Всяка година кметът на общината организира **разработването на годишен план за социалните услуги за следващата календарна година**, който включва планирането на социалните услуги съгласно Картата и тези, които се финансират от общинския бюджет. Общественото му **обсъждане е мин. 30 дни;**

* Общинският годишен план за социалните услуги **се приема от ОбС** и се изпраща до 31 август по електронен път на АСП.